Panahon ng Yule

Pinagmulan

Ang Kapistahan ng Yule ay mayroong simulain bago ang pagsapit ng Kristiyanismo (prekristiyano) sa Eskandinabya. Binubuo ito ng pagiging isang panglahat na "kapistahan ng mag-anak" at isang pagtuon sa pertilidad o kasaganahan ng mga solstisyo at ng pamilya. Isa itong pista kung saan inaalala rin ang mga ninuno, ang mga kaibigang wala na, at nagkakaroon din ng maringal na handaan sa mga mesa, sa harap ng puntod ng namatay nang mga magulang, at binibigyan ng kahalagahan ng pagbibigay ng kagandahang-loob sa mga hindi kakilalang mga tao.

Paglalarawan

Sa katunayan, sa kulturang neopagano ("paganong bago", "paganismong bago"), ang pagdiriwang na ito ay muling binuo na nagkaroon ng sari-saring mga kapangkatan, katulad ng sa kaso ng relihiyong Asatru at ng relihiyong Wiccano: isang uri ng pagdiriwang ng mga kapistahang ito ay pagganap ng "walong mga araw ng kapistahan ng araw", na karaniwang tinatawag bilang "taunang siklo ng mga araw na pangilin". Ang Yule ay ang unang araw sa mga araw na pangilin na hindi pangunahin sa siklo ng taon. Ang kapistahan ng Yule ay ipinagdiriwang sa solstisyo ng taglamig sa hilagang hemispero, na malapit sa ika-21 ng Disyembre, at sa katimugang hemispero sa paligid ng ika-21 ng Hunyo.
Katumbas ng "Kapistahan ng Yalda" (isang kapistahang pangtanglamig sa Iran), ang Kapistahan ng Yule ay mga katagang Indo-Europeong sinauna na pantukoy sa sinaunang tradisyon na pumapansin sa mga pagbabagong likas na sanhi ng pag-ikot ng araw sa paligid ng daigdig at ng mga epekto nito sa mga naaaning pagkain habang nangyayari ang solstisyo ng taglamig. Sa pagdiriwang ng Kapistahan ng Yule, nagkakaroon ng mga awitin na nagbibigay ng isang kapaligirang nakapagpapahinga at nakapagpapaginhawa ng kalooban. Ang diwang ito ng Yule ay nagmula sa dalawang mga talahuluganan ng Oxford: ang Oxford English Dictionary at ang Concise Oxford Dictionary.
Ang mga taong walang kaalaman hinggil sa mitolohiyang Nordiko at sa mitolohiyang Hermaniko (paganismong Europeo) ay maaaring hindi nakakaalam ng pagkakaiba hinggil sa mga salitang Yule (o Joul), Pasko (Kastila: Navidad) at Kapanganakan (Kastila: Natividad; Ingles: Nativity), na maaaring maging magkakasingkahulugan at gayundin ay maaaring maging hindi magkakasingkahulugan. Ang ganitong paggamit o pagkakataga, bagaman umiiral pa sa maraming mga awiting pamasko o masasayang mga awitin, katulad ng sa paggawa ng isang torta o pastel na tinatawag bilang Yule log ("troso ng Yule") o trosong Pamasko, ay gumaganap na tuwirang pagtukoy sa isang pangritwal na troso o kahoy ng pangsinaunang kapistahang ito.

Etimolohiya

Ang "Yule" ay isang representatibo o kinatawan sa modernong wikang Ingles ng mga salitang nasa Matandang Ingles na ġéol o ġéohol at ġéola o ġéoli, na ang mga nauna ay nagpapahiwatig ng kapistahan ng "Yule" (na pagdaka ay naging: Christmastime o Panahon ng Pasko) na binubuo ng 12 mga araw; at ang panghuling mga salita ay nagpapahiwatig ng buwan ng "Yule", kung saan ang ǽrra ġéola (Ingles: before Yule) ay tumutukoy sa panahon bago sumapit ang kapistahan ng Yule (Disyembre) at ang æftera ġéola (Ingles: after Yule) ay tumutukoy sa panahon pagkalipas ng Yule (Enero, na sa Ingles ay January). Ang mga salitang ito ay ipinapalagay na hinango magmula sa Hermanikong Pangkaraniwan na *jeχʷla-, at bilang mga hinlog mula sa Gotikong (fruma) jiuleis at Matandang Nordikong (Islandiko at Paroese) jól (Danes at Suwekong jul at Noruwegong jul o jol) pati na ang ýlir, Estonyanong jõulud at Pinlandes na joulu. Subalit ang kanunu-nunuan na pang-etimolohiya (pinagmulan ng salita) ng salita ay nananatiling hindi natitiyak, bagaman maraming mga pagtatangka na nagpapalagay ang isinagawa upang matagpuan ang mga hinlog nitong Indo-Europeo na nasa labas ng pangkat na Hermaniko.
Ang pangngalan na nasa wikang Ingles na Yuletide ay unang napatunayang ginamit noong humigit-kumulang sa taon ng 1475. Ang salitang "Yule" ay umiiral pa rin magpahanggang sa ngayon sa ilang mga diyalekto o wikang Eskoses, katulad ng 'Jul sa mga bansang Noruwega, Dinamarka at Suwesya, at ang katagang "Joulu" sa Pinlandiya. Sa katunayan, karaniwang itinuturing na ang panahon ng pagdiriwang ng Yule ay mamgula sa araw ng Notsebuwena hanggang sa pagkaraan ng unang araw ng taon, partikular na sa Inglatera, at hanggang sa Araw ng Tatlong Haring Mago.
Ang mga katagang mayroong katumbas na pang-etimolohiya ng "Yule" ay ginagamit sa mga bansang Nordiko para sa Pasko na mayroong pansarili nitong mga rito, subalit para rin sa mga araw ng pangilin ng kapanahunang ito. Ang "Yule" ay ginagamit, sa mas mababang antas, sa mga bansang nagsasalita ng wikang Ingles upang tukuyin ang Pasko. Ang mga kostumbreng katulad ng troso ng Yule, ]]Yule goat|kambing ng Yule]], Hamon ng Pasko (Baboy ng Yule), pag-awit sa Yule (Wassailing), at iba pa ay nagsanga magmula sa Yule. Mayroong isang bilang ng mga neopagano ang nagdagdag ng pansarili nilang mga rito.

Kapistahan ng Yule sa Kristiyanismo

Ang araw ng pangiling Kristiyano na Pasko ay nilikha ng mga Romanong Kristiyano na nakabatay sa paligid ng pagkakaroon ng maraming diyos o politeistikong kapistahan ng diyos na Araw (Sol Invictis) tuwing solstisyo ng Taglamig, at isinali ito ng mga tao na nasa Hilagang Europa sa kanilang pestibal ng Yule. Ipinagdiriwang ang Yule tuwing ika-25 ng Disyembre ng karamihan sa mga taong nasa Hilagang Europa; at ipinagdiriwang ang Yule ng mga Wiccano at ng maraming mga pangkat na hindi panrelihiyon tuwing ika-21 ng Disyembre. Para sa kanila, ang Yule ay ipinagdiriwang bilang ang pinakamahabang gabi ng taon. Ito ang gabi kung kailan pinakamaaga ang paglubog ng araw at pinaka hindi maaga ang pagsikat ng araw sa susunod na araw. Ang rituwal ng mga Wiccano ay kinabibilangan ng pagpapasalamat sa diyosa ng nagdaan o magtatapos na taon at bilang paghingi ng kasiyahan sa parating na taon.